Lausunto aiheesta avustukset yhteisön aloitteita koskevasta vararahastosta vuoden 1999 loppuun asti (96/C 97/04)

Komissio päätti 31. lokakuuta 1995 pyytää Euroopan yhteisön perustamissopimuksen 198 artiklan mukaisesti talous- ja sosiaalikomitean lausunnon aiheesta avustukset yhteisön aloitteita koskevasta vararahastosta vuoden 1999 loppuun asti.

Asian valmistelusta vastannut aluekehityksen, yhdyskuntasuunnittelun ja maankäytön jaosto antoi lausuntonsa 23. tammikuuta 1996. Esittelijänä oli Campbell Christie.

Talous- ja sosiaalikomitea hyväksyi 332. täysistunnossaan (tammikuun 31. päivän kokouksessa) yksimielisesti seuraavan lausunnon.

1. Johdanto

1.1. Komissio hyväksyi lokakuussa 1995 ehdotuksen avustuksista yhteisöaloitteita koskevasta vararahastosta vuoteen 1999 asti. Tiedonannossaan talous- ja sosiaalikomitealle komissio pyysi komitean mielipidettä ehdotetusta avustusten jaosta.

1.2. Talous- ja sosiaalikomitea on viime vuosina hyväksynyt kaksi yhteisöaloitteita koskevaa lausuntoa (). Molemmissa talous- ja sosiaalikomitea ilmaisi uudelleen vahvan tukensa Euroopan unionin ponnisteluille taloudellisen ja yhteiskunnallisen yhteenkuuluvuuden turvaamiseksi yhä paremmin. Yhteisön aloitteet ovat arvokas mahdollisuus kehittää uusia ja uudistavia epäsuotuisten alueiden avustusohjelmia. Kyse on epäilemättä EU:n ohjelmista siinä mielessä, että ne toimivat rakennerahastoista annettavan tuen toteuttamisen ulkopuolella.

1.3. Vuonna 1993 sovitut yhteisöaloitteita koskevat rahoitusjärjestelyt vastasivat 13,45 miljardin ecun avustusmäärää, josta 1,6 miljardia ecua (11,9 %) jätettiin vararahastoon osoitettaviksi erityisohjelmille myöhemmin. Komissio on nyt ehdottanut kyseisten avustusten jakamista tästä rahastosta (1,665 miljardia ecua) joillekin nykyisistä kolmestatoista aloitteesta.

1.4. Avustusten kokonaismäärän rajoissa ja Edinburghin huippukokouksessa tehtyjen päätösten mukaisesti komissio ehdottaa, että 690 miljoonaa ecua jaetaan tavoitteen 1 mukaisten alueiden kesken ja loput 975 miljoonaa ecua muille alueille.

2. Yleistä

2.1. Ehdotettu varojen jako on yleisesti ottaen yhdenmukainen yhteisön aloiteohjelman viimeisen tarkastuksen yhteydessä todetun tärkeysjärjestyksen kanssa, jonka talous- ja sosiaalikomitea on edellisissä lausunnoissaan yleisesti hyväksynyt. Siksi komitea suhtautuu laajasti ottaen myönteisesti komission ehdottamiin jakoihin.

2.2. Tiedonannossaan komissio toistaa periaatteen, jonka mukaan rakennerahastot tulisi yleisesti suunnata työpaikkojen luomiseen unionissa. Talous- ja sosiaalikomitea hyväksyy periaatteen täysin. Yhteisön aloitteita pidetään tärkeinä ja uudistavina välineinä ohjelmineen, jotka on erityisesti suunnattu epäsuotuisten alueiden työllistämismahdollisuuksien parantamiseen.

2.3. Komitea on tyytyväinen myös ehdotukseen kehittää Interreg-aloitetta edelleen ottamalla käyttöön "C"-osa, joka rohkaisee yleisesti vastaanottaja-alueiden välistä yhteistyötä ja tiedonvaihtoa, erityisesti tulvien ja kuivuuden hallintaa koskevissa kysymyksissä. Näin taataan, että yhden alueen aiemmin saamia oppeja voidaan soveltaa muilla alueilla.

2.3.1. Interreg-aloite on edelleen avainasemassa pyrittäessä edistämään ylikansallista yhteistyötä, jonka tavoitteena varmistaa, että tietyllä alueella hyväksi havaittua käytäntöä voidaan soveltaa muuallakin EU:ssa. Tässä mielessä on tärkeää, että tietyillä alueilla kertynyttä, esim. niukkojen vesivarojen hallintaan ja tulvantorjuntaan liittyvää asiantuntemusta kyetään soveltamaan myös muualla unionissa.

2.3.2. Talous- ja sosiaalikomitea on pannut merkille, että komission ehdotus Interreg "C" edellyttää, että vähintään kolme jäsenvaltiota hakee tukea. Talous- ja sosiaalikomitea ehdottaa, että mahdollisuuksien mukaan määrä muutetaan kahdeksi, sillä unionissa on tulvaherkkiä alueita, jotka voisivat hyötyä tästä ohjelmasta.

2.4. Talous- ja sosiaalikomitean mielestä on erittäin tärkeää laajentaa neljästä teollisuuden muutosprosesseja edistävästä ohjelmasta (Konver, Rechar, Resider ja Retex) saatavaa rahoitusta. Jokaisessa ohjelmassa yhteisön aloitteet edistävät työllisyyttä suoraan ja tehostavat vastaanottaja-alueiden pitkän tähtäimen näkymiä. On hyvä, että näitä ohjelmia voidaan jatkaa vuoteen 1999 saakka, koska monet alueet kärsivät vakavista taloudellisista vaikeuksista.

2.5. Talous- ja sosiaalikomitean mielestä erityisen tärkeä näkökulma yhteisöaloitteet -ohjelmassa on pääpainon antaminen suorille toimille, joiden tavoitteena on auttaa erityisen epäsuotuisassa asemassa olevien työttömien ryhmiä pääsemään irti syrjäytyneisyydestään. Komitea hyväksyy komission ehdotuksen lisätä Youthstart- ja Now-ohjelmille jaettavia varoja sekä tukee täysin komission uuden Employment-Inclusion -aloitteen pohjana olevaa periaattetta.

2.6. Adapt-ohjelmaa varten osoitettavat voimavarat osoittavat, kuinka tärkeä tämä melko uusi aloite on. Talous- ja sosiaalikomitea kannattaa komission ehdotusta jakaa lisää voimavaroja tälle aloitteelle, jolla pyritään auttamaan järjestöjä sopeutumaan uusiin teknologioihin ja uuteen, maailmanlaajuiseen talouteen, joka on monien yritysten kilpailuareenana.

2.7. Komissio pyrkii ehdotuksessaan takaamaan tietynasteisen jouston vararahastoa jaettaessa, jotta jäsenvaltiot voivat keskittää voimavaroja eniten hyötyä tuottaviin aloitteisiin. Talous- ja sosiaalikomitea tunnustaa, että jousto antaa jäsenvaltioille keinon saada mahdollisimman paljon hyötyä yhteisön aloitteiden soveltamisesta.

2.8. Vararahaston soveltamista koskevalla joustoperiaatteella on tarkoitus selkeästi noudattaa teollisuuden muutosprosesseja koskevaa neljää komission aloitetta. Olettaen, että tämä ei vaaranna keskittämisperiaatetta talous- ja sosiaalikomitea myöntää, että jousto sallii voimavarojen soveltamisen siellä missä tarve on suurin. Lisäksi tämä sopii hyvin yhteen läheisyysperiaatteen kanssa.

2.9. Talous- ja sosiaalikomitea on tyytyväinen, että komissio painottaa pienten ja keskisuurten yritysten kehittämiseen tarkoitetun tuen saatavuuden jatkuvuutta. Komitea on pannut merkille, ettei erityisesti pk-yrityksiä koskeviin hankkeisiin ole ehdotettu myönnettäväksi lisää varoja. Tästä syystä on tärkeää, että pk-yritykset voivat saada riittävästi rahoitustukea niiden ohjelmien kautta, joille lisärahoitusta on myönnetty.

2.10. Komitea on pannut merkille, ettei yhteisön aloitteen "Rauhaa ja sovintoa Pohjois-Irlannissa ja Irlannin tasavallan rajakreivikunnissa edistävä avustusohjelma" jatkamisesta vuoteen 1999 ole mainittu. Nykyisellään ohjelman rahoitus jatkuu vuoteen 1997. Komitea pitää tätä aloitetta tärkeänä ja tukee sen jatkamista vuoteen 1999. Vaikka TSK onkin tietoinen siitä, että vain osa tämän "rauhanaloitteen" rahoituksesta on peräisin yhteisön aloitteisiin tarkoitetusta rahastosta, komitea esittää kuitenkin rahoituksen järjestämistä, jotta aloitteen jatkuminen vuoteen 1999 varmistetaan.

2.11. Yhteisöaloite-järjestelmän tarkoitus on tukea uusia lähestymistapoja Euroopan unionin eri alueiden yhteisiin ongelmiin. Tässä suhteessa se toimii samoin kuin Euroopan aluekehitysrahaston sääntöjen 10 artiklaan perustuvat ohjelmat. Komitean mielestä on tärkeää, että yhteisön aloitteiden ja EAKR:n 10 artiklaan perustuvien ohjelmien välillä on vuorovaikutusta, jotta rakennerahastojen kokonaisvaikutus olisi mahdollisimman tehokas.

3. Päätelmiä

3.1. Kuten edellä on mainittu, talous- ja sosiaalikomitea kannattaa komission ehdotusta avustuksista yhteisön aloitteita koskevasta vararahastosta. Komitea toistaa kuitenkin näkemyksensä, että erityisohjelmia tulee valvoa ja arvioida. Edellisessä lausunnossaan komitea mainitsi useita erityisaiheita, joihin valvonnassa ja arvioinnissa oli kiinnitettävä huomiota, sekä pyytää komissiota antamaan mahdollisimman pian selostuksen siitä, millaisia suoria vaikutuksia yhteisön aloitteilla on ollut.

Bryssel, 31. tammikuuta 1996.

Talous- ja sosiaalikomitean

puheenjohtaja

Carlos FERRER

() EYVL N:o C 304, 10. 11. 1993; EYVL N:o C 295, 22. 10. 1994.